কালনায় পরিবেশবান্ধব উপায়ে তৈরি হচ্ছে দুর্গা প্রতিমা

কালনা: পরিবেশবান্ধব ভাবনার এক অনন্য দৃষ্টান্ত স্থাপন করলেন কালনা মহকুমার পূর্বস্থলী ১ নম্বর ব্লকের বড় কোবলা এলাকার শিল্পী রাজু বাগ (Local Puja)। প্রচলিত নিয়মে যেখানে মাটি, খড়, রঙ ও চটজাতীয় জিনিস দিয়ে দুর্গা প্রতিমা তৈরি হয়, সেখানে রাজু তৈরি করেছেন এক অভিনব প্রতিমা পুরোটাই রিসাইকেল উপকরণ দিয়ে (Durga Puja)।

ফেলে দেওয়া নাট-বল্টু, মরচে ধরা পেরেক, লোহার ব্লেড, কাঠ, জিআই তার, লোহার জালি সহ নানা অব্যবহৃত উপকরণে গড়ে উঠেছে দেবী দুর্গার দুই ফুট উঁচু প্রতিমা। শিল্পীর সৃজনশীলতায় আবর্জনা রূপ পেয়েছে শিল্পকর্মে দেবীর মুখাবয়ব থেকে অসুর বধের ভঙ্গি সবকিছুই সূক্ষ্মভাবে ফুটিয়ে তুলেছেন রাজু।

আরও পড়ুন: নদিয়ার গয়েশপুরে ভয়াবহ অগ্নিকাণ্ড

এই প্রতিমা পাড়ি দেবে হায়দ্রাবাদে। সেখানকার এক মহিলা সোশ্যাল মিডিয়ায় রাজুর কাজ দেখে মুগ্ধ হয়ে অর্ডার দিয়েছেন। গত দুই সপ্তাহ ধরে রাজু ও তাঁর সহযোগীরা অক্লান্ত পরিশ্রমে তৈরি করছেন এই প্রতিমা।

তবে এটি রাজুর প্রথম উদ্যোগ নয়। এর আগেও ফেলে দেওয়া উপকরণ দিয়ে দুর্গা, সরস্বতী, এমনকি হাঁস-মুরগির মতো থিমভিত্তিক শিল্পকর্ম গড়েছেন তিনি। স্থানীয় কয়েকজন যুবকও রাজুর সঙ্গে কাজ করে অভিজ্ঞতা অর্জন করছে এবং পড়াশোনার পাশাপাশি সামান্য আয়ও করছে।

রাজুর কথায়, “আমার লক্ষ্য সমাজকে বার্তা দেওয়া—যা আমরা আবর্জনা ভাবি, তাই দিয়েও পরিবেশবান্ধব দৃষ্টান্ত তৈরি করা সম্ভব।”