পুজোর মুখে রেল ও রাস্তা অবরোধের হুঁশিয়ারি কুড়মি সমাজের

পুরুলিয়া: দুর্গাপুজোর (Durga Puja) ঠিক আগে ফের বড়সড় আন্দোলনের পথে কুড়মি সমাজ। আদিবাসী তালিকায় অন্তর্ভুক্তির দাবিতে আগামী ২০ সেপ্টেম্বর অনির্দিষ্টকালের জন্য রেল ও রাস্তা অবরোধের ডাক দিয়েছে আদিবাসী কুড়মি সমাজ। সংগঠনের দাবি, বাংলা, ঝাড়খণ্ড ও উড়িষ্যার প্রায় ১০০টি জায়গায় একযোগে চলবে রেল রোকো আন্দোলন (Rail Roko)।

এই কর্মসূচিকে সফল করতে ইতিমধ্যেই শুরু হয়েছে প্রস্তুতি বৈঠক, দেওয়াল লিখন ও পোস্টার প্রচার। কুড়মি সমাজের বক্তব্য, বহু বছর ধরেই তাঁরা এই দাবিতে আন্দোলন চালাচ্ছেন, কিন্তু রাজ্য বা কেন্দ্র, কোনও সরকারই তাঁদের দাবি মানেনি। তাই আবার বৃহত্তর আন্দোলনের পথেই হাঁটছেন তাঁরা।

আরও পড়ুন: মহানগরের মহাপুজো, ৯৫ পল্লী

অন্যদিকে পুজোর মুখে এই আন্দোলনের ফলে সাধারণ মানুষের ভোগান্তি বাড়তে পারে বলে আশঙ্কা। ক্ষতির মুখে পড়তে পারেন ব্যবসায়ীরাও। তাই তাঁদের দাবি, অবরোধ এড়ানোর ব্যবস্থা নিক প্রশাসন। এখন দেখার, পুজোর আগে কুড়মিদের আন্দোলন ঠেকাতে কী পদক্ষেপ নেয় সরকার ও পুলিশ প্রশাসন।