কেমন চলছে বাগনান বাঙালপুরের ঘোষবাড়ির দুর্গাপুজোর প্রস্তুতি?

ওয়েব ডেস্ক: হাতে গুণে আর মাত্র কয়েকটা দিন। তারপরই বাঙালির শ্রেষ্ঠ উৎসব দুর্গাপুজো (Durga Puja 2025)। এই মুহূর্তে পুজো নিয়ে প্রস্তুতি তুঙ্গে বাঙালপুরের (Bangalpur) ঘোষবাড়িতে। ৩৫০ বছরের এই পুজো আজও জমিদার বাড়ির ঐতিহ্য বহন করে চলেছে। এখানে দুর্গা পূজিতা হন সিংহবাহিনী রূপে।

দেশ স্বাধীন হওয়ার আগেই শুরু হওয়া এই পুজোয় একসময় সোনার মূর্তিতে মা দুর্গার পুজো হত। সেই মূর্তিটি নাকি মন্দির সংলগ্ন পুকুর থেকে পাওয়া গিয়েছিল। তবে পরে তা চুরি হয়ে যায়। এরপর ঘোষ পরিবারের পূর্বপুরুষ চুনিলাল ঘোষ, যিনি ইংরেজ সরকারের কাছ থেকে ‘বক্সী’ উপাধি পেয়েছিলেন, অষ্টধাতুর মূর্তি নির্মাণ করে পুনরায় প্রতিষ্ঠা করেন।

আরও পড়ুন: মহানগরের মহাপুজো, ৬৬ পল্লী

আগে এই বাড়ির পুজোতে ছিল বলি প্রথা। মোষ, পাঁঠা এমনকী ফল বলিও দেওয়া হত। কিন্তু নয়া প্রজন্ম আসার পর সেই প্রথা বন্ধ হয়েছে। এখনও আড়ম্বরের সঙ্গে বলিবিহীনভাবেই করা হয় পুজো। সপ্তমীর সকালে বিশেষ শোভাযাত্রার মাধ্যমে মা সিংহবাহিনীকে পালকি করে শ্বশুরবাড়ি থেকে বাপের বাড়িতে আনা হয়।

ঘোষবাড়ির পুজোর আরও এক বৈশিষ্ট্য হল মিলনমেলা। দেশ-বিদেশে ছড়িয়ে থাকা পরিবারের সদস্যরা এই কয়েকদিন বাড়ি ফিরে আসেন। পরিবারের রিইউইয়ন খাওয়া-দাওয়া ও আনন্দে মেতে ওঠেন সকলে।